पातलाई क्यानभास बनाएका ईशान 
नेपाल भ्रमण वर्ष २०२० चलिरहेको छ । पर्यटकलाई नेपालतर्फ आकर्षित गर्न विभिन्न प्रचारप्रसार भइरहेका छन् । केही दिन यता सामाजिक सञ्जालमा पातमा कुँदिएको भिजिट नेपालको लोगो रहेको चित्रले धेरैको ध्यान तानिरहेको छ । पहेँलो देखिने पातमा भिजिट नेपालको लोगो दुरुस्त देखिन्छ । 
काठमाडौँ — नेपाल भ्रमण वर्ष २०२० चलिरहेको छ । पर्यटकलाई नेपालतर्फ आकर्षित गर्न विभिन्न प्रचारप्रसार भइरहेका छन् । केही दिन यता सामाजिक सञ्जालमा पातमा कुँदिएको भिजिट नेपालको लोगो रहेको चित्रले धेरैको ध्यान तानिरहेको छ । पहेँलो देखिने पातमा भिजिट नेपालको लोगो दुरुस्त देखिन्छ । पातमा यसरी मिहिन ढंगले आकृति कोर्ने युवा हुन् २६ वर्षीय ईशान महर्जन । ललितपुर सुनाकोठीका ईशान सानैदेखि चित्र बनाउन मनपराउँथे । स्केचहरु बनाउनमा सिपालु थिए उनी । चित्र बनाउन सौखिन उनी सामाजिक सञ्जालमा विभिन्न चित्र सम्बन्धी पेजहरु पछ्याउँथे । करिब डेढ वर्ष अगाडिको कुरा हो, एक दिन उनले इन्स्टाग्राममा ‘म्यापल’ पातमा कुँदिएको चित्र देखे । उनलाई पातमा त्यो चित्र कसरी बनाइएको होला भन्ने खुलदुली लाग्न थाल्यो । उनले पातमै बनाइएका चित्रको अरु पेजहरु पनि फलो गर्न थाले । विभिन्न ‘भिडियो ट्युटोरिल’ (भिडियोको माध्यमबाट सिकाइने) पनि हेरे । तर भिडियोमा हेरेको जस्तो म्यापलको पात उनले पाउन सकेनन् । एकचोटी कोसिस गरौं न त भनेर घरमै रहेको ‘मनीप्लान्ट’को पातमा बुद्धको आकृति कोरे ।‘अरु पात भेटिन त्यसमा नै पहिलो पटक ट्राइ गरें । ठिकठिकै बनेको थियो,’ उनले हाँस्दै सुनाए ।उक्त चित्र मम्मी र साथीभाइलाई देखाएपछि सबैले उनको कलाको तारिफ गरे ।उनले पहिलोपटक पातमा चित्र बनाउन ४० मिनेट खर्चेका थिए । अहिले भने चित्र अनुसार भरपर्ने बताउँछन् । एउटा चित्र बनाउन सफल भएपछि अरु पनि बनाउन सक्छु भन्ने आत्मविश्वास उनमा पलाउन थाल्यो । पातमा नै चित्र बनाउन मन बसेपछि जुन पातमा पनि चित्र बनाउन तम्सिहाल्न थाले उनी । मनीप्लान्टको पातमा उनले ५–६ वटा चित्रहरु बनाए ।तर मनीप्लान्ट छिट्टै सुक्ने अनि कुच्चिने भएकाले उनले त्यसमा बनाउन छाडे ।...बिजनेस स्टडिजमा स्नातक गरेका उनी हाल ३ महिनादेखि डेनमार्कमा बस्दै आएका छन् । उनी डेनमार्क पुग्दा त्यहाँ शरद ऋतु थियो । त्यतिबेला म्यापलको रुखहरुमा गज्जबको पालुवा हुन्थे । म्यापलको पातहरु प्रशस्त पाइन्थ्यो । उनी गार्डेन वा पार्क घुम्न जाँदा वा बाटोमै किन नहोस् झरिरहेका राम्रो म्यापलको पात टिपेर झोलामा हालिहाल्छन् । ‘राम्रो पात देख्नेबित्तिकै टिपेर राख्छु अनि घरमा आएर डायरी भित्र सुरक्षित राख्छु,’ उनले भने ।उनी पहिला कसको चित्र बनाउने त्यसलाई ध्यानमा राख्छन् र इन्टरनेटबाट राम्रो फोटो खोज्छन् । अरुले रिक्वेस्ट गरेका र आफूलाई मनपरेका सेलेब्रिटीहरुको चित्र बनाउन रुचाउँछन् उनी । अनि मोबाइलमा रहेको फोटो हेर्दै पेनले चित्रको आउटलाइन कोर्छन् । अनि ब्लेडले सावधानीपूर्वक काट्छन् । ‘आँखा अनि अरु इफेक्ट दिँदा पात टुट्ने सम्भावना धेरै हुन्छ, त्यसैले कटिंग गर्दा एकदमै ध्यान दिएर गर्नुपर्छ । त्यसमाथि स्केचको आउटलाइन पनि राम्रो हुनुपर्छ,’ उनले दुरुस्त चित्र उतार्नुको रहस्य खोले । उनका अनुसार पोट्रेट चित्र बनाउँदा २ देखि ३ घण्टासम्म पनि लाग्न सक्छ भने सामान्य लोगो वा कार्टुनको चित्र भए एक घण्टामा बनिसक्छ ।डेनमार्क रहँदा उनी खाली नै थिए । त्यतिबेला उनले धेरै चित्रहरु बनाए । ‘पहिले खाली थिएँ, हप्ताको ५ वटासम्म बनाउँथे । अहिले भने बिदाको दिनमा २–३ वटासम्म बनाउँछु,’ उनले भने ।सुरुमा म्यापल पातमा चित्र कोर्दा उनले ओम लेखिएको चित्र बनाएका थिए । अरु पातभन्दा म्यापलमा चित्र कोर्ने सहज भएको र लामोसमयसम्म रहने उनी बताउँछन् ।अहिलेसम्म विभिन्न सेलिब्रिटीहरु र साथीभाइहरुको गरेर ३५ वटा चित्र पातमा बनाइसकेका छन् उनले । उनले मेस्सी, रोनाल्डो, भारतीय कमेडियन कपिल शर्मा, श्रृंखला खतिवडा, सिसन बानियाँ आदीको चित्र बनाएका छन् । उनले राजा विरेन्द्रको जन्मदिनको अवसरमा बनाइएको चित्र पनि औधी रुचाइएको थियो ।उनले खुसी साट्दै भने, ‘भिजिट नेपाल र पप गायक यमबुद्धको चित्र धेरैले मनपराइदिनुभएको छ । मलाई पनि सबैभन्दा मनपर्ने यमबुद्धकै चित्र हो ।’उनका अनुसार यो चित्र राम्रो देखिन घामको किरणमा फोटो खिच्नुपर्छ । उनले भिजिट नेपालको चित्र करिब २ हप्ताअघि बनाएका थिए, तर घाम नलाग्दा खिच्न पाएका थिएनन् । २ हप्तादेखि उनी ब्यागमा यो चित्र बोकिरहेका थिए । एकदिन पछि खाने बेला घाम लागेपछि लन्च आवरमा फोटो खिचेर पोस्ट गरेको उनले सुनाए ।...उनी पातमा मात्र होइन छ्वालीबाट पनि चित्र बनाउन सिपालु छन् । छ्वालीबाट उनले पब्जी, मिक्की माउस आदिको चित्र बनाएका छन् । उनलाई चित्र बनाउन मात्र होइन ‘बिटबक्सिङ’ (मुखबाट निकालिने संगितको ताल) मा पनि रुचि रहेको छ । स्नातक पढ्दा उनले २–३ वर्ष बिटबक्सिङ पनि सिके । मुखै दुख्ने गरी अभ्यास गरेका दिनहरु सम्झिँदै उनले भने, ‘म यमबुद्धबाट निकै प्रभावित छु ।’ अहिले पनि उनी छुट्टीका बेला साथीभाइ जम्मा हुँदा बिटबक्सिङ गरेर सुनाउन तम्सिहाल्छन् । सबैबाट राम्रो प्रतिक्रिया पाएपछि उनी अहिले झन् हौसिएका छन् ।‘चित्र बनाउनु मेरो सौखको विषय हो । सबैले यति मनपराइदिनु हुन्छ होला भन्ने त सोचेको पनि थिइनँ,’ उनले हँसिलो मुख पारेर भने । उनी आफूले बनाएका चित्रहरु सामाजिक सञ्जालमा पोस्ट गर्छन् । टिकटिकमा पनि राख्छन् । फलोअर्स पनि बढ्दै गएका छन् । हालसम्म यमबुद्धको चित्र ३ लाखभन्दा बढीले हेरेका छन् भने भिजिट नेपालको चित्र १२ हजारभन्दा बढीले हेरेका छन् । चित्र बनाइदिनका लागि उनलाई थुप्रै मेसेजहरु पनि आउने गरेका छन् । तर अहिलेसम्म उनले पैसा लिएर चित्र बनाएका भने छैनन् ।उनी भन्छन्, ‘मलाई पनि बनाइदिन त मन छ । तर अर्डर लिएर बनाइदिन सकिएन भने अप्ठेरो हुन्छ ।’लन्ड्ररीमा काम गर्ने उनले हप्तामा एकदिन मात्रै छुट्टी पाउँछन् र फुर्सद हुनासाथ चित्र बनाउन बसिहाल्छन् । अहिले शरद ऋतु नभएकाले पात पाउन मुश्किल हुन्छ । ‘त्यतिबेला नै धेरै पातहरु किन संकलन गरिन भनेर अहिले सोच्छु,’ उनको यो भनाइमा चित्र मोह झल्किन्छ । उनले अब आर्ट नै पढ्ने सोचेका छन् भने स्केचहरु बनाउनका लागि आर्टका सामान किन्ने सुरुमा छन् । ‘एकदिन फुर्सदमा आफ्नै चित्र पातमा बनाउन मन छ । आफूलाई कत्तिको जज गर्न सक्छु भनेर हेर्न मन छ,’ उनले भने ।